text: [{"text_idx": "#000001", "text": "Hetta er fyrstu fer\u00f0, at vit hava fingi\u00f0 sta\u00f0fest, at andevni mo\u0301ti koronu halda s\u00e6r i\u0301 upp i\u0301 12 ma\u0301na\u00f0ir, sigur Maria Skaalum Petersen, granskari, um u\u0301rslitini fra\u0301 sto\u0301rari f\u00f8royskari kanning, sum geva afturljo\u0301\u00f0 uttanlands"}, {"text_idx": "#000002", "text": "Sto\u0301r kanning av f\u00f8royingum, sum hava havt koronu, vi\u0301sa, at 95 prosent av teimum kanna\u00f0u hava gj\u00f8rt andevni mo\u0301ti sju\u0301kuni."}, {"text_idx": "#000003", "text": "- Og serliga a\u0301hugavert er ta\u00f0, at hesi andevnini framvegis kunnu ma\u0301tast i\u0301 upp i\u0301 12 ma\u0301na\u00f0ir eftir sju\u0301kuna, sigur Maria Skaalum Petersen, sum er lektari og granskari i\u0301 samstarvinum millum Deildina fyri Arbei\u00f0s- og Almannaheilsu, Sju\u0301krahu\u0301sverk F\u00f8roya og Depilin fyri Heilsugransking og Fro\u0301\u00f0skaparsetur F\u00f8roya."}, {"text_idx": "#000004", "text": "- Vit si\u0301ggja, at IgG (sum er ta\u00f0 andevni\u00f0, i\u00f0 heldur longst, eftir at ta\u00f0 er framleitt i\u0301 sju\u0301kuti\u0301\u00f0ini) minkar fyrstu sjey ma\u0301na\u00f0irnar, men eftir ta\u00f0 flatnar falli\u00f0 og tykist halda s\u00e6r r\u00e6ttiliga st\u00f8\u00f0ugt, i\u0301 \u00f8llum f\u00f8rum upp i\u0301 12 ma\u0301na\u00f0ir. T\u00e6r kanningar, sum higartil eru almannakunngj\u00f8rdar altjo\u0301\u00f0a, hava vi\u0301st, at andevni halda i\u0301 minst i\u0301 a\u0301tta ma\u0301na\u00f0ir, men hetta er fyrstu fer\u00f0, at vit kunnu pro\u0301gva, at koronasju\u0301klingar framvegis hava andevni i\u0301mo\u0301ti koronu eitt a\u0301r eftir, at tey hava veri\u00f0 sju\u0301k, sigur hon."}, {"text_idx": "#000005", "text": "Peter Garred, professari og dr.med. fra\u0301 Universitetinum i\u0301 Keypmannahavn og yvirl\u00e6kni a\u0301 Ri\u0301kissju\u0301krahu\u0301sinum, hevur eisini arbeitt vi\u00f0 f\u00f8roysku kanningunum, og hann er samdur vi\u00f0 Mariu Skaalum Petersen um ty\u0301dningin av u\u0301rslitunum."}, {"text_idx": "#000006", "text": "- Ja, ti\u0301 tey benda a\u0301, at st\u00f8rsti parturin av teimum, sum hava havt COVID-19, eru heilt ella lutvi\u0301st mo\u0301tst\u00f8\u00f0uf\u00f8r fyri ny\u0301ggjari smittu i\u0301 upp i\u0301 eitt a\u0301r eftir upprunasmittuna, og hesi u\u0301rslit eru mest sannli\u0301kt eisini umbo\u00f0andi fyri onnur lond, sigur hann."}, {"text_idx": "#000007", "text": "- Umframt tey go\u0301\u00f0u ti\u0301\u00f0indini um mo\u0301tst\u00f8\u00f0uf\u00f8ri, kunnu u\u0301rslitini eisini hava beinlei\u00f0is samfelagsligan ty\u0301dning her og nu\u0301. Ti\u0301 b\u00e6\u00f0i i\u0301 F\u00f8royum og Danmark ver\u00f0ur umr\u00f8tt, hv\u00f8rjar treytir skulu setast fyri, at fo\u0301lk, sum ikki eru koppsett, skulu kunna fa\u0301a koronapass, sigur professarin."}, {"text_idx": "#000009", "text": "Politiken hevur gj\u00f8rt samr\u00f8\u00f0u vi\u00f0 Mariu Skaalum Petersen, og undir yvirskriftini, \"Gle\u00f0ilig ti\u0301\u00f0indi: Kroppurin hevur andevni mo\u0301ti koronu i\u0301 minst eitt a\u0301r eftir sju\u0301ku\", skrivar bla\u00f0i\u00f0, at f\u00f8roysku u\u0301tslitini vekja vo\u0301n um, at fo\u0301lk eru heilt ella lutvi\u0301st mo\u0301tst\u00f8\u00f0uf\u00f8r i\u0301 upp i\u0301 eitt a\u0301r eftir eftir, at tey vo\u0301r\u00f0u smitta\u00f0 fyrstu fer\u00f0."}, {"text_idx": "#000012", "text": "Fleiri f\u00f8royskir mi\u00f0lar hava eisini givi\u00f0 granskingaru\u0301rslitunum ans, og Maria Skaalum Petersen var i\u0301 gja\u0301r gestur i\u0301 Degi og viku."}, {"text_idx": "#000014", "text": "Endama\u0301li\u00f0 vi\u00f0 granskingarverk\u00e6tlanini er at kanna ta natu\u0301rligu andevnisframlei\u00f0sluna hja\u0301 fo\u0301lkum, sum hava veri\u00f0 smitta\u00f0 vi\u00f0 COVID-19 i\u0301 F\u00f8royum."}, {"text_idx": "#000015", "text": "Granskingarverk\u00e6tlanin hevur savna\u00f0 blo\u0301\u00f0royndir fra\u0301 i\u0301 alt 405 f\u00f8royskum koronasju\u0301klingum, sum hava veri\u00f0 sju\u0301kir av COVID-19 fra\u0301 mars til desember 2020."}, {"text_idx": "#000016", "text": "172 av hesum fo\u0301lkum vo\u0301ru sju\u0301k i\u0301 ti\u0301\u00f0arskei\u00f0inum mars til apri\u0301l 2020 og 233 fo\u0301lk i\u0301 ti\u0301\u00f0arskei\u00f0inum fra\u0301 august til desember 2020."}, {"text_idx": "#000017", "text": "Lutt\u00f8kan hevur veri\u00f0 sera go\u0301\u00f0. Meira enn 85 prosent av \u00f8llum skra\u0301settum koronatilbur\u00f0um i\u0301 F\u00f8royum hava luttiki\u00f0 i\u0301 granskingarverk\u00e6tlanini, t.v.s. at tey umbo\u00f0a tey uttan ella vi\u00f0 mildum sju\u0301kuey\u00f0kennum, umframt tey vi\u00f0 ringari sju\u0301ku. Luttakararnir hava lati\u00f0 eina blo\u0301\u00f0roynd tri\u0301ggjar fer\u00f0ir (a\u0301vikavist tri\u0301ggjar, sjey og 12 m\u00f0r. og ein, tri\u0301ggjar og sjey m\u00f0r. eftir sju\u0301kubyrjan), sum eru kanna\u00f0ar fyri andevni."}, {"text_idx": "#000018", "text": "Tvey sl\u00f8g av greiningum eru bru\u0301kt fyri at kanna fyri COVID-19 andevni. Ein greining, sum kannar, um ta\u00f0 eru andevni ella ikki, og sum er gj\u00f8rd a\u0301 Heilsufr\u00f8\u00f0iligu Starvsstovuni i\u0301 F\u00f8royum, og ein onnur greining, sum ma\u0301tar mongdina av andevnum i\u0301 blo\u0301\u00f0inum, og sum er gj\u00f8rd a\u0301 Molekyl\u00e6r Medicinsk Laboratorium a\u0301 Ri\u0301kissju\u0301krahu\u0301sinum."}]